CELEX: 32010D1231(01)
Language: mt
Date: 2010-12-22 00:00:00
Title: Deċiżjoni tal-Kummissjoni tat- 22 ta' Diċembru 2010 li temenda d-Deċiżjoni 2009/964/UE dwar l-adozzjoni tal-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-2013), dwar l-għażla, l-aġġudikazzjoni u kriterji oħra għal kontribuzzjonijiet finanzjarji għall-azzjonijiet ta' dan il-programm u l-ħlas Komunitarju għall-Konvenzjoni tal-Qafas tad-WHO dwar il-kontroll tat-tabakk

31.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 358/23
            
         DEĊIŻJONI TAL-KUMMISSJONI
   tat-22 ta' Diċembru 2010
   li temenda d-Deċiżjoni 2009/964/UE dwar l-adozzjoni tal-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-2013), dwar l-għażla, l-aġġudikazzjoni u kriterji oħra għal kontribuzzjonijiet finanzjarji għall-azzjonijiet ta' dan il-programm u l-ħlas Komunitarju għall-Konvenzjoni tal-Qafas tad-WHO dwar il-kontroll tat-tabakk
   2010/C 358/04
   IL-KUMMISSJONI EWROPEA,
   Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni Nru 1350/2007/KE tal-Parlament Ewropew u tal-Kunsill tat-23 ta’ Ottubru 2007 li tistabbilixxi t-tieni programm ta’ azzjoni Komunitarja fil-qasam tas-saħħa (2008-2013) (1), u b’mod partikolari l-Artikolu 8(1) tagħha,
   Wara li kkunsidrat id-Deċiżjoni tal-Kummissjoni 2004/858/KE tal-15 ta' Diċembru 2004 li twaqqaf aġenzija eżekuttiva, bl-isem “Aġenzija Eżekuttiva għall-Programm dwar is-Saħħa Pubblika”, għat-tmexxija tal-azzjoni Komunitarja fil-qasam tas-saħħa pubblika – b'applikazzjoni tar-Regolament tal-Kunsill (KE) Nru 58/2003 (2), u b'mod partikolari l-Artikolu 6 tagħha,
   Billi:
   
               (1)
            
            
               Id-Deċiżjoni tal-Kummissjoni 2009/964/UE (3), ġiet adottata fit-18 ta' Diċembru 2009.
            
         
               (2)
            
            
               Għadd ta' sejħiet għall-offerti li kienu ppjanati inizjalment ma kinux ta' suċċess u mhux se jiġu implimentati fl-2010. Għalhekk parti mill-baġit inizjalment allokat għall-offerti għandu jkun disponibbli għal azzjonijiet oħra.
            
         
               (3)
            
            
               Iż-żewġ konferenzi Presidenzjali li għandhom ikunu kofinanzjati skont il-Pjan ta' Ħidma għall-2010 se jiġu organizzati fit-tieni nofs tal-2010 u fl-ewwel nofs tal-2011 rispettivament.
            
         
               (4)
            
            
               Ftehim dirett ta' għotja mal-organizzazzjonijiet internazzjonali inizjalment ippjanat skont il-Pjan ta' Ħidma għall-2010 mhux se jiġi konkluż, u ammonti oħra kkalkolati għal ftehimiet oħrajn għandhom jitnaqqsu. Għalhekk parti mill-baġit inizjalment allokat għall-ftehim dirett ta' għotjiet mal-organizzazzjonijiet internazzjonali għandu issa jkun disponibbli għal azzjonijiet oħra.
            
         
               (5)
            
            
               Azzjoni waħda ta' akkwist permezz ta' ftehim amministrattiv maċ-Ċentru Konġunt tar-Riċerka skont il-mekkaniżmu ta' finanzjament “Attivitajiet Oħra” mhux se tiġi implimentata. Għalhekk parti mill-baġit inizjalment allokat għall-ftehimiet amministrattivi maċ-Ċentru Konġunt ta' Riċerka skont dak il-mekkaniżmu ta' finanzjament għandha issa tkun disponibbli għal azzjonijiet oħra.
            
         
               (6)
            
            
               Huwa meħtieġ li d-distribuzzjoni tal-baġit tinbidel qalb il-mekkaniżmi ta' finanzjament differenti indikati fil-punt 2 tal-Anness I tad-Deċiżjoni tal-Kummissjoni 2009/964/UE biex ikun hemm lok għall-finanzjament ta' għadd kbir ta' azzjonijiet u proġetti konġunti.
            
         
               (7)
            
            
               Il-varjazzjonijiet fil-baġit inizjalment allokati lill-mekkaniżmi differenti ta' finanzjament jaqbżu l-20 % indikati fl-Artikolu 1, il-paragrafu 2 tad-Deċiżjoni tal-Kummissjoni 2009/964/UE u għalhekk jikkostitwixxu bidla sostanzjali tad-deċiżjoni ta' finanzjament diġà adottata u għaldaqstant hemm bżonn li tiġi emendata.
            
         
               (8)
            
            
               Id-Deċiżjoni tal-Kummissjoni 2009/964/UE għandha għalhekk tiġi emendata skont dan.
            
         
               (9)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat imsemmi fl-Artikolu 10 tad-Deċiżjoni Nru 1350/2007/KE,
            
         IDDEĊIDIET KIF ĠEJ:
   Artikolu Uniku
   L-Anness I mad-Deċiżjoni 2009/964/UE huwa emendat kif ġej:
   
               (1)
            
            
               Fil-punt 2.1. Sejħa għall-proposti dwar proġetti, it-tieni sentenza tal-ewwel paragrafu tinbidel b'dan li ġej:
               “L-ammont indikattiv totali għas-sejħa għal proposti dwar proġetti huwa stmat li jilħaq is-EUR 16 300 000 (madwar 34,7 % tal-baġit operattiv).”
            
         
               (2)
            
            
               Fil-punt 2.2. Sejħiet għal offerti, l-ewwel sentenza tat-tieni paragrafu tinbidel b'dan li ġej:
               “L-ammont indikattiv totali għas-sejħiet għal offerti huwa stmat li jilħaq is-EUR 7 864 640 (madwar 16,7 % tal-baġit operattiv).”
            
         
               (3)
            
            
               Fil-punt 2.3. Azzjonijiet konġunti, it-tieni sentenza tal-ewwel paragrafu tinbidel b'dan li ġej:
               “L-ammont indikattiv totali għas-sejħa għal proposti għall-azzjonijiet konġunti huwa stmat li jilħaq is-EUR 16 000 000 (madwar 34,1 % tal-baġit operattiv).”
            
         
               (4)
            
            
               Fil-punt 2.5. Konferenzi fil-qasam tas-saħħa pubblika u l-valutazzjoni tar-riskju, it-tieni sentenza tal-ewwel paragrafu tinbidel b'dan li ġej:
               “L-ammont indikattiv totali għas-sejħa għal proposti għall-konferenzi huwa stmat li jilħaq it-EUR 850 000 (madwar 1,8 % tal-baġit operattiv): EUR 200 000 għal konferenzi organizzati mill-Presidenza tal-Unjoni Ewropea u EUR 650 000 għal konferenzi oħrajn.”
            
         
               (5)
            
            
               Il-punt 2.5.1. Konferenzi organizzati mill-Presidenza tal-Unjoni Ewropea, huwa emendat kif ġej:
               
                           (a)
                        
                        
                           L-ewwel paragrafu jinbidel b'dan li ġej:
                           “Żewġ konferenzi organizzati mill-Presidenza tal-Unjoni Ewropea, waħda għall-Presidenza fit-tieni nofs tal-2010 u l-oħra għall-Presidenza fl-ewwel nofs tal-2011, huma eliġibbli għal kofinanzjament mill-Unjoni Ewropea sa EUR 100 000 kull wieħed, bir-rata massima ta' kofinanzjament tal-Unjoni Ewropea ta' 50 % tal-ispejjeż totali eliġibbli.”
                        
                     
                           (b)
                        
                        
                           Il-ħames paragrafu jinbidel b'dan li ġej:
                           “Il-konferenzi Presidenzjali li għandhom jiġu kofinanzjati skont il-Pjan ta' Ħidma għall-2010 huma: Konferenza Presidenzjali dwar il-Mard Kroniku li għandha ssir f'Ottubru 2010 taħt il-Presidenza Belġjana, u Konferenza Presidenzjali dwar l-Azzjoni għall-Prevenzjoni li għandha ssir f'Mejju 2011 taħt il-Presidenza Ungeriża.”
                        
                     
         
               (6)
            
            
               Fil-punt 2.6. Kooperazzjoni mal-organizzazzjonijiet internazzjonali, it-tieni sentenza tal-ewwel paragrafu tinbidel b'dan li ġej:
               “L-ammont indikattiv totali huwa stmat li jilħaq iż-EUR 2 600 000 (madwar 5,5 % tal-baġit operattiv).”
            
         
               (7)
            
            
               Fil-punt 2.8. Attivitajiet oħra, ir-raba' sentenza tat-tieni paragrafu tinbidel b'dan li ġej:
               “Ammont indikattiv globali ta' EUR 1 100 000 (madwar 2,3 % tal-baġit operattiv) għandu jiġi allokat għal dan l-għan.”
            
         
               (8)
            
            
               Il-punt 3.2.1.1. L-iżvilupp ta' prevenzjoni u kontroll ta' mard eżistenti jew emerġenti li jittieħed huwa emendat kif ġej:
               
                           (a)
                        
                        
                           L-ewwel paragrafu jitħassar.
                        
                     
                           (b)
                        
                        
                           It-tielet inċiż li ġej jitħassar:
                           
                                       “—
                                    
                                    
                                       L-iżvilupp, l-implimentazzjoni u l-analiżi tar-riżultati ta' stħarriġ li għandu l-għan li jidentifika l-ġestjoni tat-tuberkolożi u l-forniment ta' servizzi fi ħdan is-sistema tas-saħħa f'livell ta' Stat Membru. L-iskop tal-istħarriġ huwa li jippermetti analiżi deskrittiva tal-mudelli differenti fil-kuntest tal-prestazzjoni tal-programm. Deskrizzjoni dettaljata tal-mudelli ta' twassil tas-servizzi tat-tuberkolożi għandha tippermetti strateġija effiċjenti aktar għall-valutazzjoni tal-allokazzjoni tar-riżorsi u l-impenn għall-kontroll tat-tuberkolożi mill-Istati Membri.
                                       (Sejħa għal offerti)”
                                    
                                 
                     
         
               (9)
            
            
               Il-punt 3.2.1.2. It-titjib tal-viġilanza għal emerġenzi tas-saħħa u reazzjoni għalihom, inkluża l-bidla fil-klima, kwistjonijiet relatati mal-influwenza pandemika u kooperazzjoni interreġjonali huwa emendat kif ġej:
               
                           (a)
                        
                        
                           L-ewwel inċiż li ġej jitħassar:
                           
                                       “—
                                    
                                    
                                       Attivitajiet previsti jinkludu dawn li ġejjin: l-identifikazzjoni u l-iskambju tal-aqwa prassi, l-abbozzar tad-dokumenti, it-taħriġ, kwistjonijiet relatati mal-mezzi tal-massa u l-komunikazzjoni lill-pubbliku ġenerali u l-professjonisti, il-progress tal-iskemi tal-immudellar u t-tekniki għall-ippjanar tal-emerġenza tas-saħħa, linji gwida ta' referenza fuq il-ġestjoni tal-kriżi, it-taħriġ tal-istaff u l-appoġġ tal-istaff biex jittrattaw il-kurrikuli ta' taħriġ mhux previst (in-natura tat-taħriġ, l-iskop, il-kontenut), it-tixrid tal-azzjonijiet ta' qofol identifikati fil-programm tal-Kumitat tas-Sigurtà tas-Saħħa u l-Inizjattiva tas-Sikurezza tas-Saħħa Globali (GHSI), il-valutazzjoni tal-aspetti loġistiċi tal-ġestjoni ta' sitwazzjoni ta' kriżi, inklużi kwistjonijiet ta' ssuktar tan-negozju filwaqt li titqies id-dimensjoni internazzjonali tal-avvenimenti.
                                       (Sejħa għal offerti)”
                                    
                                 
                     
                           (b)
                        
                        
                           Il-ħames inċiż li ġej jitħassar:
                           
                                       “—
                                    
                                    
                                       Stħarriġ fuq il-leġiżlazzjoni eżistenti fl-Istati Membri dwar il-ġbir ta' dejta personali b'mod partikolari f'sitwazzjonijiet ta' emerġenza tas-saħħa pubblika. L-għan huwa li tiġi indirizzata l-kwistjoni tal-protezzjoni tad-dejta f'ċirkustanzi bħal dawn. Ir-riżultati għandhom jikkontribwixxu għaż-żieda tal-koordinazzjoni ta' attivitajiet ta' traċċar tal-kuntatti biex titrażżan it-theddida.
                                       (Sejħa għal offerti)”
                                    
                                 
                     
         
               (10)
            
            
               Il-punt 3.2.1.3. Tisħiħ tal-kapaċità eżistenti ta' reazzjoni kontra t-theddid minn aġenti bijoloġiċi, kimiċi u radjoloġiċi kif ukoll mill-piż ambjentali tal-mard li qed jiżdied huwa emendat kif ġej:
               
                           (a)
                        
                        
                           L-ewwel inċiż li ġej jitħassar:
                           
                                       “—
                                    
                                    
                                       Stħarriġ u verifika finanzjarja ta' ‘laboratorji nazzjonali ta' referenza’ għal sustanzi kimiċi u radjoattivi, inkluż grupp ta' ħidma dwar il-qsim ta' ħiliet u kapaċitajiet. L-iskop tal-istħarriġ huwa l-investigazzjoni u l-forniment ta' prinċipju fundamentali għal skema tal-UE ta' laboratorji ta' referenza, li jagħtu impressjoni analitika tal-qagħda attwali ta' laboratorji ta' referenza fl-Istati Membri differenti u li jesploraw fid-dettall l-evidenza relevanti bħala appoġġ tal-benefiċċji u l-iżvantaġġi potenzjali tal-ħolqien ta' netwerk ta' referenza fl-UE. Huwa għandu jindirizza l-elementi minimi ta' kostituzzjoni ta' sistema tal-UE ta' laboratorji ta' referenza, inklużi elementi kritiċi għall-iżvilupp tagħha, u n-netwerking nazzjonali u internazzjonali bħala kundizzjoni obbligatorja għal azzjoni effettiva f'investigazzjonijiet u f'reazzjonijiet għal tifqigħat.
                                       (Sejħa għal offerti)”
                                    
                                 
                     
                           (b)
                        
                        
                           Ir-raba' inċiż li ġej jitħassar:
                           
                                       “—
                                    
                                    
                                       L-appoġġ għall-prijoritajiet tal-Kumitat tas-Sigurtà tas-Saħħa għall-2010, inklużi t-taqsimiet u l-attivitajiet tal-gruppi ta' ħidma tal-Kumitat tas-Sigurtà tas-Saħħa.
                                       (Sejħa għal offerti)”
                                    
                                 
                     
         
               (11)
            
            
               Fil-punt 3.2.2.1. Żvilupp tal-prevenzjoni fil-qasam tas-sikurezza tal-pazjent, l-ewwel inċiż li ġej jitħassar:
               
                           “—
                        
                        
                           Konferenza dwar l-iskambju tal-aqwa prassi u għodda fil-qasam tas-sikurezza tal-pazjenti. L-għan huwa li jiġu ppreżentati l-ewwel riżultati ta' attivitajiet u għodod żviluppati taħt is-Sejħa għall-Proposti għall-proġetti 2009 tat-tieni Programm tas-Saħħa u li tiġi definita strateġija għat-tixrid u l-użu. Il-konferenza se tlaqqa' l-awtoritajiet tas-saħħa pubblika, il-professjonisti tas-saħħa, l-industrija u l-esperti fil-valutazzjoni tar-riskju. Ir-riżultati tal-konferenza għandhom jiffaċilitaw ukoll l-istabbiliment ta' rabta bejn id-definizzjoni tal-politiki dwar is-sikurezza tal-pazjenti f'livell nazzjonali u f'dak Ewropew u fil-qasam tal-kura tas-saħħa u biex jittejbu l-iskambju u l-iskemi ta' taħriġ għall-professjonisti tas-saħħa speċjalment fir-reġjuni transkonfinali.
                           (Sejħa għal offerti)”
                        
                     
         
               (12)
            
            
               Il-punt 3.2.2.2. Parir Xjentifiku u valutazzjoni tar-riskju huwa emendat kif ġej:
               
                           (a)
                        
                        
                           It-tielet inċiż li ġej jitħassar:
                           
                                       “—
                                    
                                    
                                       Djalogu dwar il-Valutazzjoni tar-Riskju permezz ta' analiżi tal-prospetti dwar in-nanoteknoloġiji. L-għan huwa l-identifikazzjoni u d-diskussjoni tal-kwistjonijiet tal-valutazzjoni tar-riskju li jitfaċċaw fuq quddiem nett permezz tal-introduzzjoni tat-tieni u t-tielet ġenerazzjoni tan-nanoteknoloġiji.
                                       (Ftehim amministrattiv mal-JRC)”
                                    
                                 
                     
                           (b)
                        
                        
                           It-tmien inċiż li ġej jitħassar:
                           
                                       “—
                                    
                                    
                                       Kollaborazzjoni tal-Valutazzjoni tar-Riskju permezz ta' gruppi ta' ħidma dwar temi speċifiċi jew ġenerali relatati mal-valutazzjoni tar-riskju u max-xogħol tal-Kumitati Xjentifiċi mhux tal-ikel tal-Kummissjoni għall-promozzjoni u t-trawwim ta' djalogu ulterjuri fost l-esperti.
                                       (Sejħa għal offerti)”
                                    
                                 
                     
                           (c)
                        
                        
                           Il-ħdax-il inċiż li ġej jitħassar:
                           
                                       “—
                                    
                                    
                                       Komunikazzjoni tar-riskju permezz tal-iżvilupp ta' strateġija professjonali tal-komunikazzjoni, pereżempju billi jiġi organizzat grupp żgħir ta' ħidma mal-ġurnalisti li jaħdmu fuq kwistjonijiet xjentifiċi.
                                       (Sejħa għal offerti)”
                                    
                                 
                     
                           (d)
                        
                        
                           It-tnax-il inċiż li ġej jitħassar:
                           
                                       “—
                                    
                                    
                                       Valutazzjoni tar-riżorsi u l-ħtiġijiet attwali. L-għan huwa li jiġi żgurat it-tħaddim tajjeb tal-Kumitati Xjentifiċi (analiżi komparattiva tal-aġenziji tal-UE li għandhom rwol komparabbli).
                                       (Sejħa għal offerti)”
                                    
                                 
                     
         
               (13)
            
            
               Il-punt 3.3.1.1. Il-promozzjoni tas-saħħa fl-istrateġiji tal-politiki kollha jitħassar
            
         
               (14)
            
            
               Il-punt 3.3.2.4. Is-saħħa sesswali u l-HIV-AIDS huwa emendat kif ġej:
               
                           (a)
                        
                        
                           L-ewwel inċiż li ġej jitħassar:
                           
                                       “—
                                    
                                    
                                       Stħarriġ dwar l-għarfien taż-żgħażagħ (12-17) dwar is-saħħa sesswali u dik riproduttiva madwar l-Istati Membri kollha tal-UE. L-għan huwa li tittejjeb il-bażi tal-għarfien għal diskussjoni dwar azzjoni adattata f'livell Ewropew dwar is-saħħa sesswali taż-żgħażagħ.
                                       (Sejħa għal offerti)”
                                    
                                 
                     
                           (b)
                        
                        
                           It-tielet inċiż li ġej jitħassar:
                           
                                       “—
                                    
                                    
                                       L-identifikazzjoni ta' metodi użati mill-esperti tal-kummerċjalizzazzjoni biex jintlaħqu ż-żgħażagħ u jiġi vverifikat jekk dawn il-metodi jistgħux jaħdmu u jekk jistgħux jintużaw għall-komunikazzjoni dwar is-saħħa sesswali liż-żgħażagħ. L-iskop huwa li tiġi appoġġjata/promossa d-diskussjoni dwar is-saħħa sesswali fil-livell tal-UE għall-iżvilupp ulterjuri tal-politika tal-UE.
                                       (Sejħa għal offerti)”
                                    
                                 
                     
         
               (15)
            
            
               Fil-punt 3.3.2.6. Il-prevenzjoni mill-abbuż it-tmien inċiż li ġej jitħassar:
               
                           “—
                        
                        
                           Forniment tal-appoġġ tekniku lill-Kummissjoni għat-tħejjija ta' rapport ta' progress dwar ir-Rakkomandazzjoni tal-Kunsill tat-18 ta' Ġunju 2003. Din l-azzjoni hija prevista fil-Pjan ta' Azzjoni tal-UE dwar id-Drogi 2009-2012 (l-azzjoni 23). L-għan huwa l-valutazzjoni tal-kopertura mtejba ta' servizzi ta' tnaqqis tal-ħsara, ibbażata fuq l-ewwel rapport adottat fl-2007, li jagħmel użu sħiħ mill-interventi ta' effettività evidenzjata, b'mod partikolari fis-servizzi tal-ħabs u ta' riintegrazzjoni, għal persuni li jitpoġġew fuq kura ta' segwitu wara li joħorġu mill-ħabs. Dan għandu jippermetti lill-Kummissjoni biex tqis, flimkien mal-Istati Membri, jekk hemmx ħtieġa ta' rakkommandazzjonijiet ulterjuri.
                           (Sejħa għal offerti)”
                        
                     
         
               (16)
            
            
               Fil-punt 3.3.2.7. Il-ħarsien minn mard prinċipali u kroniku u mard rari, it-tieni inċiż li ġej jitħassar:
               
                           “—
                        
                        
                           Appoġġ tekniku, xjentifiku u amministrattiv għas-Sħubija Ewropea għall-Azzjoni Kontra l-Kanċer. Il-Komunikazzjoni dwar l-Azzjoni kontra l-Kanċer: Is-Sħubija Ewropea tidentifika l-azzjonijiet speċifiċi f'erba' oqsma: il-ħarsien u l-promozzjoni tas-saħħa, il-kura tas-saħħa, ir-riċerka tal-kanċer, flimkien ma' informazzjoni u dejta. Is-Sħubija għandha tidentifika azzjonijiet ulterjuri li jkollhom jiġu implimentati biex jintlaħqu l-għanijiet kif stipulati fil-Komunikazzjoni bl-għan globali li titnaqqas il-problema tal-marda fl-UE. L-għan ta' dan il-kuntratt huwa li jingħata appoġġ tekniku u pariri għas-Sħubija Ewropea.
                           (Sejħa għal offerti)”
                        
                     
         
               (17)
            
            
               Fil-punt 3.4.1. L-iskambju tal-għarfien u l-aħjar prassi, it-tieni inċiż li ġej jitħassar:
               
                           “—
                        
                        
                           Djalogi politiċi dwar valuri fundamentali ta' qofol, u d-definizzjoni u l-infurzar tad-drittijiet tal-pazjenti madwar l-Ewropa kollha. L-għan huwa l-valutazzjoni flimkien mal-Istati Membri u l-partijiet interessati f'livell tal-UE ta' kif id-drittijiet tal-pazjenti jiġu żviluppati u infurzati. Dan għandu jikkontribwixxi għad-diskussjonijiet dwar inizjattivi relatati, attwali jew li ġejjin tal-Kummissjoni.
                           Dawn id-djalogi ta' politika jeħtieġ li jinvolvu firxa wiesgħa ta' operaturi tal-politika tas-saħħa u għandhom jipprovdu riżultati prezzjużi għal ħidma futura f'livell tal-UE. L-Osservatorju Ewropew dwar Sistemi u Politiki tas-Saħħa joffri l-għarfien espert, ir-riżorsi umani u l-kuntatti relevanti meħtieġa biex jiġi kopert l-ispettru sħiħ, biex isawwar l-udjenza mmirata u jwassal ir-riżultati mixtieqa.
                           (Ftehim għal għotja diretta mal-Osservatorju Ewropew għall-Politiki u s-Sistemi tas-Saħħa)”.
                        
                     
         
      Magħmul fi Brussell, it-22 ta’ Diċembru 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 301, 20.11.2007, p. 3.
   
      (2)  ĠU L 369, 16.12.2004, p. 73.
   
      (3)  ĠU L 340, 22.12.2009. p. 1.